b'\n_START_ARTICLE_\nZlata minica\n_START_SECTION_\nOpis\n_START_PARAGRAPH_\nOdrasli dose\xc5\xbeejo pribli\xc5\xbeno 2 cm v dol\xc5\xbeino, prepoznavni so po ble\xc5\xa1\xc4\x8de\xc4\x8di, kovinsko zeleni obarvanosti skeleta, ki jo prekinjajo belkaste lise. Obarvanost je strukturna, nastane zaradi kro\xc5\xbene polarizacije svetlobe dolo\xc4\x8dene valovne dol\xc5\xbeine, ki se odbija od mikroskopskih struktur na povr\xc5\xa1ini, zato se odtenek spreminja glede na kot opazovanja._NEWLINE_Razvoj traja eno do dve leti. Odrasli letajo od maja do septembra, najaktivneje v toplem delu dneva.\n_START_SECTION_\nEkologija in raz\xc5\xa1irjenost\n_START_PARAGRAPH_\n\xc5\xbdivljenjsko okolje so ravnine, gri\xc4\x8devja in gorski svet od obalnih predelov do planinskih pa\xc5\xa1nikov. Prena\xc5\xa1a velik razpon okoljskih pogojev, dokler ima na voljo oson\xc4\x8dene in odprte habitate. Odrasli se prehranjujejo z ob\xc5\xbeiranjem cvetov vrtnic, glogov, drenov, kresni\xc4\x8devja idr., pa tudi s srkanjem sokov iz po\xc5\xa1kodovanih plodov in olesenelih delov. Li\xc4\x8dinke se prehranjujejo z odmrlim rastlinskim materialom v trhlih delih starih dreves in v tleh, najdemo jih lahko tudi v kompostu. \xc4\x8ce se pretirano namno\xc5\xbeijo, lahko z ob\xc5\xbeiranjem koreninic povzro\xc4\x8dajo \xc5\xa1kodo v vrtnarstvu._NEWLINE_Prepoznanih je sedem podvrst, ki se navzven razlikujejo po strukturiranosti in obarvanosti povr\xc5\xa1ine skeleta, vendar je tudi znotraj podvrst precej\xc5\xa1nja variabilnost. Nominatna podvrsta je prisotna skoraj po vsem obmo\xc4\x8dju raz\xc5\xa1irjenosti, razen na robovih (Portugalska, Irak, Libanon, Altaj). Za Slovenijo, kjer je zlata minica eden najpogostej\xc5\xa1ih hro\xc5\xa1\xc4\x8dev sploh, je znana samo nominatna, \xc4\x8deprav sta v neposredni bli\xc5\xbeini proti zahodu prisotni \xc5\xa1e dve: C. a. pisana in C. a. pallida.'